钦定古今图书集成/明伦汇编/氏族典/第211卷 > 《廖用贤尚友录》 > 毛穆之
## 钦定古今图书集成/明伦汇编/氏族典/第211卷 > 《廖用贤尚友录》 > 毛穆之

按《晋书毛宝传》，“宝子穆之，字宪祖，小字武生，名犯王
靖后讳，故行字。后又以桓温母名宪，乃更称小字。安
西将军庾翼以为参军，袭爵州陵侯，为建武司马。翼
薨，桓温代翼，复取为参军，从温平蜀。寻除扬威将军、
颍川太守，随温平洛入关。昇平初，迁督宁州诸军事、
宁州刺史，徙为建安侯，复为温太尉参军，加冠军将”
军。温伐慕容𬀩，穆之领东燕太守。袁真以寿阳叛，温
将征之，穆之以冠军守历阳。真平，领陈郡太守，徙督
扬州之义成荆州五郡雍州之京兆军事、襄阳义成
河南三郡太守。寻进梁州刺史。顷之，以疾解职，征还。
苻坚别将围襄阳，诏穆之受桓冲节度，冲使穆之督
梁州之三郡军事、右将军、西蛮校尉、益州刺史，领建
平太守、假节，戍巴郡，以子球为梓潼太守。穆之与球
伐坚，屯巴东，病卒。追赠中军将军，谥曰烈。子珍嗣，位
至天门太守。